კაილაშ პურიაგი

კაილაშ პურიაგი (დ. 12 დეკემბერი, 1947 — გ. 21 ივნისი, 2025)  — მავრიკელი პოლიტიკოსი, რომელიც იყო მავრიკის მეხუთე პრეზიდენტი 2012 წლის ივლისიდან 2015 წლის მაისამდე. იგი პრეზიდენტად ეროვნულმა ასამბლეამ აირჩია და თანამდებობა 2012 წლის 21 ივლისს დაიკავა. მან შეცვალა სერ ანერუდ ჯაგნოტი, რომელმაც პრეზიდენტის პოსტზე ცხრა წელი გაატარა 2003 წლიდან 2012 წლის მარტში გადადგომამდე. კაილაშ პურიაგი მანამდე მსახურობდა პარლამენტის წევრად, მინისტრად და ეროვნული ასამბლეის სპიკერად; მის პოლიტიკურ დებიუტს ადრეულ ასაკში, 1976 წელს ჩაეყარა საფუძველი.

ადრეული ცხოვრება და წარმომავლობა
რაიკესვურ პურიაგი, უკეთ ცნობილი როგორც კაილაშ, დაიბადა 1947 წლის 12 დეკემბერს კამპ-ფუკეროში, ფენიქსში, მავრიკი. იგი იყო ბიჰარელი მავრიკელი და მისი წინაპრები წარმოშობით ინდოეთის ბიჰარის შტატიდან იყვნენ. მისი წარმომავლობა ბიჰარის ნონიას კასტის ოჯახს უკავშირდება. იგი სწავლობდა შრი შამბუნათის სამთავრობო სკოლაში, მოგვიანებით კი მავრიკის კოლეჯში. 1973 წელს მან ფიცი დადო, როგორც ადვოკატმა (attorney-at-law). იმავე წელს იგი შეუერთდა მავრიკის ლეიბორისტულ პარტიას. 1984 წელს იგი გახდა პარტიის გენერალური მდივანი, ხოლო 1995 წელს პრეზიდენტი.

პოლიტიკური კარიერა
კაილაშ პურიაგი ლეიბორისტული პარტიის წევრი 1973 წელს გახდა. 1974-დან 1976 წლამდე იგი იყო ვაკოას-ფენიქსის მუნიციპალური საბჭოს მუნიციპალური კომისიის წევრი. პურიაგი პირველად აირჩიეს საკანონმდებლო ასამბლეის წევრად 1976 წლის 20 დეკემბრის არჩევნებზე, როგორც მე-15 ოლქის (ლა-კავერნი და ფენიქსი) ერთ-ერთი წარმომადგენელი „დამოუკიდებლობის პარტიიდან“ (ლეიბორისტებისა და CAM-ის კოალიცია). პურიაგი სოციალური დაცვის მინისტრი იყო 1980 წლის იანვრიდან 1982 წლის ივნისამდე. 1981 წელს იგი მთავრობის მიერ დაინიშნა დელეგაციის ხელმძღვანელად ბრიტანეთის მთავრობასთან მოლაპარაკებებზე ილოისის (Ilois) თემისთვის ადეკვატური კომპენსაციის მისაღებად.

1982 წლის არჩევნებზე პურიაგი ვერ აირჩიეს, როდესაც ის მე-15 ოლქში (La Caverne-Phoenix) ნაციონალური ალიანსის პარტიის (ლეიბორისტები-CAM-PMSD) კანდიდატად წარდგა. იგი MMM-PSM-ის კანდიდატებმა პირტუმმა, ჯუვაჰირმა და მაუდარბოკუსმა დაამარცხეს.

1983 წლის არჩევნებზე იგი მე-17 ოლქში (კურეპაიპ-მიდლენდსი) PMSD-ის კანდიდატად დასახელდა და საკანონმდებლო ასამბლეის წევრად აირჩიეს. რადგან PMSD 1983 წლის არჩევნების შემდეგ გამარჯვებულ MSM-ლეიბორისტულ კოალიციას შეუერთდა, პურიაგი ჯანდაცვის მინისტრი გახდა 1984 წლის იანვრიდან 1986 წლის იანვრამდე.

პურიაგი არ იყო კანდიდატი 1987 წლის არჩევნებზე, ხოლო 1991 წლის არჩევნებზე იგი ვერ აირჩიეს, როდესაც მე-6 ოლქში PMSD-ლეიბორისტების კანდიდატად მონაწილეობდა. 1987 წლიდან 1991 წლამდე იგი მსახურობდა ლეიბორისტული პარტიის გენერალურ მდივნად, ხოლო 1991 წლის მარტიდან 1996 წლის მარტამდე პარტიის პრეზიდენტი იყო.

1995 წლის საყოველთაო არჩევნებზე პურიაგი ეროვნული ასამბლეის წევრად აირჩიეს, როგორც ლეიბორისტული-MMM კოალიციის კანდიდატი. 1995 წლის დეკემბრიდან 1997 წლის ივლისამდე იგი იყო ეკონომიკური დაგეგმარების, ინფორმაციისა და ტელეკომუნიკაციების მინისტრი. 1997 წლის ივლისიდან 2000 წლის სექტემბრამდე კი ეკავა ვიცე-პრემიერისა და საგარეო საქმეთა და საერთაშორისო ვაჭრობის მინისტრის პოსტები.

2000 წლის საყოველთაო არჩევნებზე კაილაშ პურიაგი (Labour-PMXD) მე-11 ოლქში (Vieux Grand Port და Rose Belle) პრავინდ ჯაგნოტმა და რაჯეშ ბოუონმა (MSM-MMM კოალიცია) დაამარცხეს.

მიუხედავად იმისა, რომ მას 2005 და 2010 წლის საყოველთაო არჩევნებში აქტიური მონაწილეობა არ მიუღია, პურიაგი 2005 წლის ივლისსა და 2010 წლის მაისში ეროვნული ასამბლეის სპიკერად წარადგინეს. იგი ამ პოსტზე 2012 წლამდე დარჩა. 2012 წლის 20 ივლისს, პარასკევს, მავრიკის ეროვნული ასამბლეის მდივანმა პალატას აცნობა, რომ რესპუბლიკის პრეზიდენტად არჩევისთანავე, პატივცემულმა რაიკესვურ პურიაგმა (GCSK, GOSK) წარადგინა გადადგომის შესახებ განცხადება ეროვნული ასამბლეის სპიკერის პოსტიდან.

პრეზიდენტი
მავრიკის კონსტიტუციის 28-ე მუხლის მე-2 ნაწილის „ა“ ქვეპუნქტის თანახმად, პრეზიდენტს ირჩევს ასამბლეა პრემიერ-მინისტრის მიერ წარდგენილი შუამდგომლობის საფუძველზე, რომელსაც მხარს უჭერს ასამბლეის ყველა წევრის უმრავლესობა. 2012 წლის 20 ივლისს ეროვნულმა ასამბლეამ რაიკესვურ პურიაგი მავრიკის პრეზიდენტად აირჩია. შუამდგომლობა წარადგინა პრემიერ-მინისტრმა ნავინ რამგულამმა, ხოლო მხარი დაუჭირა რაშიდ ბიბიჟუნმა. კაილაშ პურიაგი მავრიკის მეხუთე პრეზიდენტი გახდა და მოვალეობის შესრულებას 21 ივლისს შეუდგა. მისი პირველი ოფიციალური ვიზიტი სერ სივოსაგურ რამგულამის ბოტანიკურ ბაღში შედგა, სადაც მან პატივი მიაგო ერის მამის, სერ სივოსაგურ რამგულამის მონუმენტს.

2014 წლის დეკემბერში სერ ანერუდ ჯაგნოტის მეთაურობით MSM/PSMD/ML ალიანსის გამარჯვების შემდეგ, მოსალოდნელი იყო მისი გადადგომა, რათა გზა დაეთმო ალიანსის კანდიდატისთვის, ამინა გურიბ-ფაკიმისთვის. სახელმწიფო სახლის ოფიციალურ კომუნიკეში მან დაადასტურა, რომ ჯაგნოტთან შეთანხმებით პოსტზე 2015 წლის მაისამდე დარჩებოდა, რათა უზრუნველეყო რამგულამის ადმინისტრაციიდან ახალ მთავრობაზე ძალაუფლების გადაცემა სტაბილურ გარემოში. იგი საბოლოოდ 2015 წლის 29 მაისს გადადგა. 2024 წლის მავრიკის საყოველთაო არჩევნებამდე ივარაუდებოდა, რომ ის იქნებოდა მავრიკის პრეზიდენტი, თუმცა მან მხარი პრავინდ ჯაგნოტს დაუჭირა და რადგან პრავინდმა არჩევნები წააგო, სხვა პრეზიდენტი, დჰარამ გოხული აირჩიეს.

პირადი ცხოვრება და გარდაცვალება
კაილაშ პურიაგი პრეზიდენტობამდე კურეპაიპში, კამპ-ფუკეროში ცხოვრობდა. იგი ცხრაშვილიანი ოჯახის უფროსი შვილი იყო. 1973 წლის 8 დეკემბერს მან ცოლად შეირთო ანიტა პურიაგი; მას ჰყავდა ქალიშვილი და ორი შვილიშვილი. 2013 წლის იანვარში ინდოეთში სახელმწიფო ვიზიტისას პურიაგი ეწვია თავისი წინაპრების სოფელს ბაჯიტპურში, პატნაში. მისი დიდი პაპა, პურიაგ 338493, მავრიკიში 1869 წელს ჩავიდა სამუშაოდ, როგორც დაქირავებული მუშა (კული).

პურიაგი გარდაიცვალა 2025 წლის 21 ივნისს, 77 წლის ასაკში.Live News Funérailles de Kailash Purryag à 15h30 ce dimanche 21 juin 20250 Commentaire 

იხილეთ აგრეთვე
მავრიკის პრეზიდენტი

სქოლიო

კატეგორია:მავრიკის პრეზიდენტები